2014. gada Noteikumi Nr.

Rīgā (prot. Nr.            . §)

**Vispārīgās valsts autoceļu būvdarbu izpildes un kvalitātes prasības atbilstoši autoceļu noslogojumam**

Izdoti saskaņā ar likuma

"Par autoceļiem"

25. panta 1.1 daļu

1. Noteikumi nosaka vispārīgās valsts autoceļu būvdarbu izpildes un kvalitātes prasības atbilstoši autoceļu noslogojumam.

2. Būvdarbu veicējs nodrošina būves vietā esošo inženierkomunikāciju aizsardzību, kā arī iegūst visus ar būvdarbu izpildi saistītos nepieciešamos saskaņojumus un saņem atļaujas no inženierkomunikāciju valdītājiem.

3. Būvdarbu veicējs uztur būves vietu un, ja tas paredzēts būvprojektā, arī apvedceļus satiksmei drošā stāvoklī atbilstoši autoceļa uzturēšanas klasei, kas noteikta normatīvajos aktos par valsts autoceļu ikdienas uzturēšanas prasībām.

4. Būvdarbu veicējs nodrošina piekļūšanu tiem īpašumiem, kuru pievienojumi atrodas būves vietā.

5. Būvdarbu veicējs nodrošina satiksmes organizāciju būves vietā un apvedceļos, ciktāl tas attiecas uz būvdarbiem un būves vietas aprīkošanu, saskaņā ar normatīvajiem aktiem par darba vietas aprīkošanu uz ceļiem.

6. Būvdarbus organizē tā, lai nepamatoti neierobežotu satiksmi un nodrošinātu pēc iespējas netraucētu satiksmes plūsmu.

7. Būves vietā būvdarbu izpildes periodā un tehnoloģiskajos pārtraukumos satiksmes organizācijai lieto dzeltenas krāsas pagaidu horizontālos apzīmējumus.

8. Pagaidu horizontālos apzīmējumus baltā krāsā var lietot uz uzbūvētas dilumkārtas, ja šo apzīmējumu dislokācija sakrīt ar paredzēto paliekošo horizontālo apzīmējumu dislokāciju.

9. Uz valsts galvenajiem autoceļiem piektdienās, pirmssvētku dienās un svētdienās no pulksten 1600 līdz 2200, kā arī darbdienās no pulksten 700 līdz 900 un no pulksten 1600 līdz 2000 būvdarbu veicējam bez saskaņošanas ar pasūtītāju aizliegts veikt darbus, kas saistīti ar satiksmes kustības īslaicīgu papildu ierobežošanu.

10. Būvdarbu veicējs nodrošina darba aizsardzības un drošības prasību ievērošanu, ciktāl tas attiecas uz būves vietu un būvdarbiem, saskaņā ar normatīvajiem aktiem par darba aizsardzību.

11. Būvdarbu veicējs iekārto, reģistrē un aizpilda būvdarbu žurnālu saskaņā ar būvniecību regulējošajiem normatīvajiem aktiem.

12. Būvdarbu veicējs pēc darbu izpildes un citu nepieciešamo darbību veikšanas (piemēram, apjoma un kvalitātes mērījumi, testēšana) nekavējoties, bet ne vēlāk kā nākamajā darbdienā ieraksta būvdarbu žurnālā attiecīgo informāciju.

13. Būvdarbu žurnāls būvdarbu izpildes laikā atrodas būves vietā.

14. Visiem būvmateriāliem un būvizstrādājumiem, kurus paredzēts izmantot būvdarbos, ir atbilstības apliecinājums saskaņā ar normatīvajiem aktiem par būvizstrādājumu tirgus uzraudzības kārtību.

15. Paraugus ņem būvdarbu veicējs būvprojektā noteiktajā kārtībā.

16. Būvdarbu veicējs laikus, bet ne vēlāk kā dienu iepriekš informē būvuzraugu par plānoto paraugu ņemšanu, kā arī nodrošina nepieciešamo aprīkojumu paraugu ņemšanai un iesaiņošanai.

17. Testēšanai noņemto paraugu (izņemot no gatava asfalta seguma izurbtos paraugus) sadala A, B un C daļā, katru parauga daļu iesaiņojot atsevišķi. Parauga A daļu saņem būvdarbu veicējs, bet parauga B un C daļu – būvuzraugs.

18. Pasūtītājam un būvuzraugam ir tiesības ņemt papildu paraugus būves vietā, būvmateriālu ieguves vietās, ražotnēs vai krautnēs, pieaicinot būvdarbu veicēja pārstāvi.

19. Parauga A daļu testē būvdarbu veicējs, parauga B daļu – pasūtītājs vai būvuzraugs, bet parauga C daļu glabā būvuzraugs līdz dienai, kad tiek parakstīts akts par būves pieņemšanu ekspluatācijā vai par paveikto darbu pieņemšanu. Ja nepieciešams, parauga C daļu izmanto papildu testēšanai.

20. Parauga B daļas testēšanas nepieciešamību un apjomu nosaka pasūtītājs.

21. Bituminēto kārtu biezuma mērījumus veic tūlīt pēc paraugu izurbšanas būves vietā, piedaloties būvdarbu veicējam un būvuzraugam.

22. Būvdarbu veicējs mērījumu un testēšanas rezultātus iesniedz būvuzraugam tūlīt pēc to veikšanas un pirms sedzošo darbu uzsākšanas, norādot testu un mērījumu nenoteiktību, ja testēšanas laboratorijas izmantotajām metodēm tāda ir aprēķināta.

23. Pēc būvdarbu vai darba daļas pabeigšanas būvdarbu veicējs apkopo mērījumu un testēšanas rezultātus, norādot visus – gan būvdarbu veicēja, gan pasūtītāja, gan būvuzrauga – iegūtos rezultātus, un iesniedz tos būvuzraugam.

24. Izpildīto darbu vērtē pēc parauga A daļas un B daļas testu un mērījumu rezultātiem. Parauga C daļu pārbauda strīdus gadījumos.

25. Ja paredzēts uzmērīt konstruktīvās kārtas laukumu vai platumu, mēra konstruktīvās kārtas virsmas laukumu vai platumu pa uzmērāmās virsmas augšējām malām vai šķautnēm.

26. Ja paredzēts uzmērīt vairāku citu virs citas esošu konstruktīvo kārtu platumu un būvprojektā nav noteikts, ka visu kārtu platumus pieņem vienādus ar virsējās kārtas jeb "efektīvo" platumu, katras nākamās apakšējās kārtas platumu nosaka, pieskaitot virsējās kārtas platumam šīs kārtas nogāzes paredzētā vai tehnoloģiskā slīpuma horizontālo projekciju.

27. Ja paredzēts uzmērīt konstruktīvās kārtas vai rakšanas darbu tilpumu, to aprēķina, salīdzinot plāna un augstuma atzīmes pirms un pēc darba veikšanas. Darba daudzumu kubikmetros uzmēra kā konstrukcijas apjomu blīvā veidā.

28. Ja paredzēts uzmērīt būvmateriāla tilpumu kravā:

28.1. beramām kravām piekrauj kontrolkravu un nosaka tilpumu, ņemot vērā transportējamā materiāla tilpumsvaru vai pārmērot kravas izmērus;

28.2. neberamām kravām tilpumu nosaka pēc bunkura vai cisternas mērierīču rādījumiem un materiāla tilpumu kravā kontrolē, salīdzinot ar materiāla patēriņu konstrukcijā.

29. Ja paredzēts uzmērīt būvkonstrukciju vai būvmateriālu svaru, to nosaka, sverot vai aprēķinot pēc tilpuma mērījumiem un (vai) maisījumu sastāva.

30. Darba programmā apraksta darba organizāciju, izmantojamās tehnoloģijas, materiālus un kvalitātes kontroles metodes. Darba programmu sagatavo pilnā apjomā vai atsevišķiem darbu veidiem un kārtām.

31. Darba programma darba izpildes laikā atrodas būves vietā.

32. Darba programmā ietver:

32.1. vispārīgos datus par:

32.1.1. vadošo personālu;

32.1.2. būvatļauju;

32.1.3. būves vietas nodošanas un pieņemšanas dokumentu;

32.1.4. apdrošināšanas polisēm;

32.1.5. satiksmes organizācijas projektu;

32.2. grafikus:

32.2.1. darba izpildes laika grafiku;

32.2.2. naudas plūsmas grafiku;

32.3. aprakstus, plānus un apliecinājumus:

32.3.1. darba organizācijas aprakstu, darba metožu un procesu aprakstu;

32.3.2. pārbaužu, testēšanas un mērījumu aprakstu un plānu;

32.3.3. būvmateriālu atbilstības apliecinājumus;

32.3.4. ar saistvielām saistītu vai nesaistītu maisījumu projektus (izejmateriālu testēšanas rezultātus, priekšprojektu un darba formulu);

32.4. mērījumus, aprēķinus un projektus:

32.4.1. būvdarbu veicēja vērtējumu būvprojekta detalizācijas pakāpei;

32.4.2. būvdarbu veicēja papildus veiktos uzmērījumus un aprēķinus, ja būvprojekta dati nav pietiekami, lai izpildītu būvdarbus;

32.4.3. būvdarbu veicēja izstrādātos detaļu darba zīmējumus un darba izpildes algoritmus, kas apliecina un nodrošina paredzēto būvdarbu izpildi un produkta kvalitāti.

33. Būvdarbu veicējs būvniecības laikā nodrošina topogrāfiskās informācijas iegūšanu par būvi un (vai) inženierkomunikācijām un šīs informācijas attēlošanu plānā saskaņā ar normatīvajiem aktiem par topogrāfisko uzmērījumu veikšanu un saglabāšanu.

34. Veicot valsts autoceļa kā kompleksas inženierbūves topogrāfisko uzmērīšanu, izpilduzmērījuma plānā attēlo būvniecības laikā izbūvētos autoceļa kompleksu veidojošos elementus.

35. Būvdarbu veicējs nodrošina, lai uzmērītā topogrāfiskā informācija atbilstu faktiskajam stāvoklim apvidū.

36. Topogrāfiskās uzmērīšanas darbu lietu sakārto atbilstoši normatīvo aktu prasībām par topogrāfisko uzmērījumu veikšanu un saglabāšanu.

37. Kvalitātes parametri būvkonstrukciju un būvju viendabībai, novietojumam, formai un izmēriem, kā arī autoceļa horizontālo apzīmējumu saķeres koeficientam ir noteikti neatkarīgi no autoceļa noslogojuma.

38. Kvalitātes parametri būvmateriāliem, būvkonstrukcijām un būvēm atkarībā no autoceļa noslogojuma ir noteikti autoceļa konstruktīvo kārtu maisījumu izejmateriāliem, nesaistītiem un ar saistvielām saistītiem maisījumiem un kārtām, tajā skaitā ceļa seguma dilumkārtas garenlīdzenumam un saķeres koeficientam, kā arī autoceļa konstruktīvo kārtu nestspējai.

39. Autoceļa noslogojums tiek noteikts atkarībā no gada vidējās diennakts satiksmes intensitātes vienā joslā, aprēķinot pēc transportlīdzekļu ar radžotām riepām procentuālā daudzuma, ātruma ierobežojumiem, ceļa un joslas platuma, uzturēšanas metodes ziemā (turpmāk – GVDIj,pievestā) vai smago transportlīdzekļu (virs 3,5 t) gada vidējās diennakts satiksmes intensitātes vienā joslā (turpmāk – GVDIj,smagie):

39.1. GVDIj,pievestā ≤ 500 vai GVDIj,smagie ≤ 100;

39.2. GVDIj,pievestā 501–1500 vai GVDIj,smagie 101–500;

39.3. GVDIj,pievestā 1501–3500 vai GVDIj,smagie 501–1000;

39.4. GVDIj,pievestā > 3500 vai GVDIj,smagie > 1000.

40. Vispārīgās kvalitātes prasības neatkarīgi no autoceļa noslogojuma noteiktas šo noteikumu 1. pielikumā.

41. Vispārīgās kvalitātes prasības būvdarbos izmantojamiem būvmateri­āliem atkarībā no autoceļa noslogojuma noteiktas šo noteikumu 2. pielikumā.

42. Vispārīgās kvalitātes prasības, ja autoceļa noslogojums ir:

42.1. GVDIj,pievestā ≤ 500 vai GVDIj,smagie ≤ 100, noteiktas šo noteikumu 3. pielikumā;

42.2. GVDIj,pievestā 501–1500 vai GVDIj,smagie 101–500, noteiktas šo noteikumu 4. pielikumā;

42.3. GVDIj,pievestā 1501–3500 vai GVDIj,smagie 501–1000, noteiktas šo noteikumu 5. pielikumā;

42.4. GVDIj,pievestā > 3500 vai GVDIj,smagie > 1000, noteiktas šo noteikumu 6. pielikumā.

Ministru prezidente Laimdota Straujuma

Satiksmes ministrs Anrijs Matīss